Birger Otto Libell

Birger Otto Libell (født 15. mars 1946, død 18. mars 2019) var en norsk art director, lyriker, bransjeformann og reklamefilmregissør.

Utdannelse 
Birger Libell var utdannet ved Statens håndverks- og kunstindustriskole i årene 1964–1966.

Yrkesliv 
Da han var ferdig på Håndverks- og kunstindustriskolen, fikk han jobb i Pran og Torgersen Reklamebyrå. Der var han ansatt fra 1966 til 1970. Fra 1970 til 1983 var han art director i Dillingøen Reklamebyrå.. Som art director trakk han ofte inn samtidskunstnere i sine reklameproduksjoner, blant annet Tom Sandberg, Per Christiansen, Karl Erik Harr og Finn Graff. I Dillingøen var Libell kollega med kunstmaleren Olav Christopher Jenssen. 

Libell markerte seg i offentligheten blant annet som produsent for den kontroversielle EP-platen «Ute til lunch» i 1988 ( i dag er oppbevart ved musikkmuseet Rockheim). Birger Libell etablerte filmselskapene Reel Image (1990–2001) og Small Film (1997–). Reel Image var et av de største norske produksjonsselskapene for reklamefilmer på starten 1990-tallet og Small Film introduserte digital filmteknologi til bruk i små produksjoner. Fra 1986 til 1990 var Libell leder for nye videoer (TV og radio) i reklamebyrået Ted Bates. Han ledet den norske reklamebransjeorganisasjonen Kreativt Forum fra 1988 til 1991. I 1990 var han med på å starte Art Directors Club of Europe. Han hadde derfor en sentral rolle innen utviklingen av reklame og reklamefilm i Norge på 1980-og 1990-tallet.

I 2007 var han ett av tre styremedlemmer i oppstarten av Astarte Education (kjent som Engleskolen). I 2009–2011 var han med på oppstarten av den privat-offentlige institusjonen Hjertebakken på Nesodden. Libell var aktiv i Voice of Tibet og jobbet for å få Dalai Lama til Norge i 2014.. Under besøket utga Libell en kontroversiell plakat som kombinerte Edvard Munchs Skrik med Dalai Lama («Munk på Munch») som protest mot den norske regjerings manglende offisielle anerkjennelse av besøket. Han var også kreativ leder i «Klimavalg (2009)». Hans diktsamling Måtte solen skinne på begge sider av din panne (2020) ble utgitt posthumt.

Birger Libells privatarkiv med materiale fra hans virke i film og reklame er delt mellom Nasjonalbiblioteket,  Høyskolen Kristiania, Preus Museum for fotografi  og Kreativt Forum, samt tegninger i Det internasjonale barnekunstmuseet. Libell var selv kunstsamler og har donert egne verk, gjenstander eller verk fra sin kunst-og boksamling til  Preus Museum for fotografi, Rockheim, Museum Nord / Lofotmuseet, Anno Norsk Skogmuseum, Katedralskolens bibliotek, Norges Olympiske Museum, Oslo museum,  Stavanger Museum,  Forsvarsmuseet og  Middelfart Museum (Danmark).

Referanser 

Norske filmregissører